Document ID: 32010R0883

KOMISIJOS REGLAMENTAS (ES) Nr. 883/2010
2010 m. spalio 7 d.
dėl leidimo naudoti Saccharomyces cerevisiae NCYC Sc 47 pagal naują paskirtį kaip auginti skirtų veršelių pašarų priedą (leidimo turėtojas Société industrielle Lesaffre)
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
kadangi:
(1)
Reglamente (EB) Nr. 1831/2003 nustatyta, kad priedams gyvūnų mitybai naudoti reikia leidimo, ir nustatytas tokio leidimo suteikimo pagrindas bei tvarka.
(2)
Pagal Reglamento (EB) Nr. 1831/2003 7 straipsnį buvo pateiktas prašymas išduoti leidimą naudoti šio reglamento priede nurodytą preparatą. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį.
(3)
Prašymas pateiktas dėl leidimo naudoti Saccharomyces cerevisiae NCYC Sc47 kaip auginti skirtiems veršeliams skirtą pašarų priedą, skirtiną prie priedų kategorijos „zootechniniai priedai“.
(4)
Leidimas naudoti minėtą preparatą melžiamų karvių pašaruose buvo suteiktas Komisijos reglamentu (EB) Nr. 1811/2005 (2), penimų galvijų - Komisijos reglamentu (EB) Nr. 316/2003 (3), atjunkytų paršelių - Komisijos reglamentu (EB) Nr. 2148/2004 (4), paršavedžių - Komisijos reglamentu (EB) Nr. 1288/2004 (5), penimų triušių - Komisijos reglamentu (EB) Nr. 600/2005 (6), arklių - Komisijos reglamentu (EB) Nr. 186/2007 (7), melžiamų ožkų ir melžiamų avių - Komisijos reglamentu (EB) Nr. 188/2007 (8), mėsinių ėriukų - Komisijos reglamentu (EB) Nr. 1447/2006 (9), penimų kiaulių - Komisijos reglamentu (EB) Nr. 209/2008 (10) ir pieninių buivolų - Komisijos reglamentu (EB) Nr. 232/2009 (11).
(5)
Buvo pateikta naujų duomenų, kuriais pagrindžiamas prašymas leisti naudoti šį preparatą auginti skirtų veršelių pašaruose. Europos maisto saugos tarnyba (toliau - Tarnyba) 2010 m. balandžio 7 d. priimtoje nuomonėje (12) padarė išvadą, kad siūlomomis naudojimo sąlygomis Saccharomyces cerevisiae NCYC Sc 47 nedaro nepageidaujamo poveikio gyvūnų sveikatai, žmonių sveikatai arba aplinkai ir kad naudojant šį preparatą padidėja tikslinių rūšių gyvūnų vidutinis dienos svorio prieaugis. Tarnyba nemano, kad reikėtų nustatyti konkrečius stebėsenos po pateikimo rinkai reikalavimus. Be to, patvirtinama pašarų priedo pašaruose analizės metodo taikymo ataskaita, kurią pateikė Reglamentu (EB) Nr. 1831/2003 įsteigta Bendrijos etaloninė laboratorija.
(6)
Atlikus Saccharomyces cerevisiae NCYC Sc 47 vertinimą nustatyta, kad Reglamento (EB) Nr. 1831/2003 5 straipsnyje numatytos leidimų išdavimo sąlygos yra įvykdytos. Taigi, kaip nurodyta šio reglamento priede, turėtų būti išduotas leidimas naudoti minėtą preparatą.
(7)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Priede nurodytą preparatą, priklausantį priedų kategorijai „zootechniniai priedai“ ir funkcinei grupei „žarnyno floros stabilizatoriai“, leidžiama naudoti kaip gyvūnų pašarų priedą šiame priede nustatytomis sąlygomis.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. spalio 7 d.

Labels: 0
3
17
6